44. schôdza NR SR - 11.deň - B. popoludní
Dátum: 2014-12-11
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

129. Ja len krátko. Toto je naozaj veľmi vážna téma. Kolega to tuná odprezentoval a myslím si, že každý človek jak za svojho života zaslúži si tú dôstojnosť a úctu. Tak takisto aj mŕtve telo si zaslúži, aby spočinulo v tej zemi, a tak hrubým spôsobom koľkokrát sa to deje, naozaj sa nenarúšali tie hroby a tie telesné pozostatky, ktoré tam sú. Kolega to tak spomenul tuná, ani totalitný systém a režim nebol ten, ktorý by siahal do tejto veci a rešpektoval to a obchádzali sme to s bázňou. Dneska naozaj sa stali hrobové miesta predmetom biznisu. Mne je to osobne odporné. Sám som to zažil teraz v posledných rokoch aj v rámci rodiny a sú to veľmi také citlivé veci. Človek, keď prežíva ten bôľ a zomrie mu blízka osoba, ani nemá jednak priestor ani silu, aby bojoval s úradmi a veľakrát sú to obce, mestá a už vôbec nie ešte ako ďalším, nejak, aby sa púšťal do nejakých aj diskusií a bojov. Áno, keď aj zaplatíte si to hrobové miesto, nájomné na nejaký ten čas a vyprší tá doba, alebo tak ako kolega to spomenul, zomrú tie blízke osoby, tak jednoducho sa to nerešpektuje. Nalepia tam na ten pomník alebo na ten kríž, to je ten lepší prípad, ale veľakrát ani to sa neudeje a vlastne zlikviduje sa to hrobové miesto. Myslím si, že naša krajina neni až takou veľkou, aby sme nerešpektovali a nemali úctu k tým, ktorí naozaj tuná žili a zosnuli. Aby to neboli len tie výnimočné hroby, ktoré sú označené v návrhu zákona ako historicky alebo nejaké pamätné miesta, ale aby to boli bežné hrobové miesta kohokoľvek, lebo každý, každý z nás si zaslúži túto úctu. Veľmi správne kolega aj podotkol, ale má to aj napísané v tej dôvodovej správe, že to prirovnáva k takému biznisu, k tým parkovacím miestam, a naozaj sa tie hrobové miesta stali predmetom, poviem, hnusného biznisu. A ja keď som sa tak zamýšľal nad tým a zamýšľam sa a som to už aj spomínal, tak ten biznis smrti je najlepším biznisom vôbec vo svete vo všeobecnosti. A toto je jedna z vecí, toto je tiež jedna z vecí. Prečo by nemohli zostať hrobové miesta, ak rodina sa rozhodne, že na to isté hrobové miesto pochovajú ďalšieho rodinného príslušníka? Je to čosi úplne iné, ako keď to hrobové miesto sa stratí a prepadne to nejakému úplne cudziemu človeku. Veľakrát aj k tým ostatkom sa veľmi neúctivo správajú tí, ktorí sa majú správať úctivo a zákon im to ukladá ako povinnosť, ako sa majú správať, keď pri ďalšom výkope narazia na tie telesné pozostatky. Nebudem to nejak extra komentovať, myslím si, že sa to nepatrí, ale to môžem povedať aj zo skúsenosti, nerešpektuje sa to. A tak keď v postate tá rodina bude vlastne to hrobové miesto, ku svojim predkom vždycky veľmi citlivo a s veľkou bázňou a úctou budete pristupovať. Dnes, keby ste si chceli aj kúpiť to hrobové miesto nastálo, nie je to možné. A preto tento návrh zákona vítam a aj podporím, dúfam, že trošku si u tuho kolegu Doda aj to vyžehlím, to, čo som ako predtým vystúpil. Rovnako aj ten predchádzajúci zákon, ja som do rozpravy tuná nevstupoval, ale presne tak. Bojuješ za Islamský štát, bojuješ za inú krajinu, stratíš občianstvo. A nielen stratíš občianstvo, ja by som bol ešte prísnejší, aj potrestáme ťa, aby to bolo ešte aj Trestným zákonom ako potrestané. Nemôže sa diať toto, čo sa deje dnes vo svete. A rovnako, tak ako, to je jedno, ktorá je to krajina, keď si spomenul aj tú Maďarskú gardu. Na tom úplne nezáleží. Jednoducho si občanom tejto krajiny, ty nebrániš svoju vlastnú vlasť, ale bojuješ úplne za nejaké cudzie légie. Ak je niekto taký krvilačný, nech teda nie je občanom tejto našej krajiny. Jednoducho odňať mu to štátne občianstvo. Ďakujem za pozornosť. Ja len toľko.